
Vă înaintăm, alăturat, RAPORTUL asupra Proiectului de Lege pentru modificarea art. 387 din Legea nr. 286/2009 privind Codul penal, trimis cu adresa nr. PL- x 518 din 28 octombrie 2019 şi înregistrat cu nr. 4c-13/922 din 28 octombrie 2019.
     În raport cu obiectul şi conţinutul său, proiectul de lege face parte din categoria legilor organice.
                                            PREŞEDINTE,

                                              Mihai Alexandru Badea

RAPORT

asupra Proiectului de Lege pentru modificarea art. 387 din Legea nr. 286/2009 privind Codul penal

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere, în fond, cu Proiectul de Lege pentru modificarea art.387 din Legea nr. 286/2009 privind Codul penal,  trimis cu adresa nr. PL-x 519 din 28 octombrie 2019,  înregistrat cu nr. 4c-13/922  din 29 octombrie 2019.
Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera  Deputaţilor este Cameră decizională.

Senatul, în calitate de primă Cameră sesizată, a adoptat proiectul de lege în şedinţa din 21 octombrie 2019, în condițiile articolului 75 alineatul (2) teza a III- a din Constituția României, republicată.
Guvernul României a transmis în anul 2019 un punct de vedere prin care precizează că Parlamentul va decide cu privire al oportunitatea adoptării inițiativei legislative.
Guvernul României a transmis un nou punct de vedere în anul 2020 prin care nu susține adoptarea proiectului de lege.


Consiliul Legislativ, prin avizul nr. 620 din 19 iulie 2019, a avizat favorabil proiectul de lege.

Consiliul Economic și Social a transmis un aviz negativ.

Comisia pentru drepturile omului, culte și problemele minorităților naționale a avizat negativ proiectul de lege prin avizul nr. 4c-6/664 din 12 noiembrie 2019.

	


Proiectul de lege are ca obiect de reglementare modificarea art.387 din Legea nr.286/2009, în sensul înăspririi pedepselor cu privire la fraudarea votului.
În conformitate cu prevederile art. 62 din Regulamentul Camerei Deputaţilor, republicat, membrii Comisiei au examinat iniţiativa legislativă, expunerea de motive, punctele de vedere ale Guvernului României, avizul Consiliului Legislativ și avizul Consiliului Economic și Social în şedinţa desfășurată în sitem mixt (fizic/online) din 30 septembrie 2021. 


La dezbateri, membrii Comisiei juridice, de disciplină şi imunităţi au fost prezenţi conform listei de prezenţă.

Cu ocazia dezbaterilor s-a constatat că regimul sancționator propus prin inițiativa legislativă nu se corelează cu cel al infracțiunilor de fals privind identitatea și uz de fals din Codul penal, frauda la vot în modalitatea de comitere prin utilizarea de acte de identitate sau buletine de vot false fiind o formă specială a infracțiunilor de fals. S-a reținut inclusiv faptul că regimul sancționator propus este mult prea sever și nu se corelează cu regimul sancționator al celorlalte infracțiuni electorale din Codul penal.
În urma dezbaterilor, membrii Comisiei juridice, de disciplină şi imunităţi au hotărât, cu majoritate de voturi, să supună plenului Camerei Deputaţilor respingerea  Proiectului de Lege pentru modificarea art. 387 din Legea nr. 286/2009 privind Codul penal.
În raport cu obiectul şi conţinutul reglementării, proiectul de lege face parte din categoria legilor organice.
              PREŞEDINTE,                                                        SECRETAR,
      Mihai Alexandru Badea                                           Ladányi László-Zsolt

Consilier parlamentar, Paul Şerban

